Anél Potgieter: Local bly lekker in die Kaap | Netwerk24
Deur Anél Potgieter 18 Julie 2021 00:24
Louis Zenhäusern is die sjef en eienaar van Bistrot Louis.
Een van my gunsteling-kosprogramme is In die sop op kykNET waar die sjef Bertus Basson sy ervaring deel om sukkelende eetplekke met potensiaal weer op hul voete te help. Om nie net te oorleef nie, maar om ook te floreer. Só 'n eetplek was Arugula in Kaapstad wat na dese Bistrot Louis heet.
Bistrot Louis in Welgemoed, Kaapstad
Bistrot Louis is 'n buurtrestaurant in 'n winkelsentrum in Welgemoed, Kaapstad. Die ligging bied 'n panoramiese uitsig oor die boomryke heuwels van die gevestigde woonbuurt en blou berge in die verte.
Die sjef-eienaar Louis Zenhäusern het grootgeword in Panorama, 'n klipgooi van sy restaurant af – waar sy ouers steeds woon. Hy het as jong sjef by Arugula gewerk en ná 'n paar draaie by ander restaurante, het hy twee jaar gelede die restaurant gekoop. Hy is nou gewis 'n local wat kosmaak vir die locals.
Hy het hard gewerk om die restaurant se standaarde te verhoog. "Ek wou uit die staanspoor iets vir mense in die buurt bied, sodat hulle nie hoef stad toe of na die wynlande te ry nie vir lekker kos in 'n atmosfeer wat verfyn, maar ook ontspanne en verwelkomend is."
'n Paar maande nadat hy oorgeneem het, het Covid-19toegeslaan. Dinge het donker gelyk, wat dit moeilik gemaak het om kreatief vorentoe te kyk, nuwe geregte te ontwikkel of te belê in die dekor.
Ná: Bistrot Louis. Foto's: Ian du Toit
In die Sop-span help Louis
Binne 72 uur het Bertus en die interieurkenner, Misi Overturf, saam met Louis 'n eetplek geskep met 'n nuwe naam, kontemporêre, warm voorkoms en vaartbelynde kombuis. Jy kan gaan smul aan Franse uiesop, regte Franse steak en handgesnyde frites, vark-en-salie-frikkadelletjies met gnocchi, bief-kortrib met kapokaartappels en beignets.
Bistrot Louis is nou weer 'n geliefde eetplek en local is lekkerder as ooit.
Biefkortrib met kapokaartappels en seisoengroente.
Vark-en-salie-frikkadelletjies met gnocchi
By Bistrot Louis word hierdie salie-gegeurde frikkadelletjies met klassieke aartappel-gnocchi in 'n ryk tamatiesous bedien. Die resep maak genoeg gnocchi sodat jy dit wat oorbly, kan vries.
Bedien 8 porsies
1 kg vark-maalvleis
1 ui, dungesny
2 snye witbrood in melk geweek
125 ml vars salieblare, opgekap
'n bietjie botter en olie vir braai
Meng die bestanddele saam, behalwe die olie. Verdeel die mengsel in ewe groot balletjies en hou in die yskas terwyl jy die gnocchi maak. Verhit die olie in 'n pan en braai die balletjies oor matige hitte bruin, maar steeds sappig.
900 g kapokaartappel, deur 'n sif gedruk
450 g koekmeel en ekstra meel vir oorsif
Voeg al die bestanddele in 'n mengbak, behalwe die ekstra koekmeel en gekapte kruie. Meng deur met die hand tot dit bymekaar kom, maar moenie dit oorwerk nie. Skep die aartappelmengsel in 'n spuitsak.
Bestrooi die werkvlak goed met meel. Spuit die aartappeldeeg in lang, dik stroke en sny dit op in happie-grootte blokkies.
Kook die gnocchi in gesoute kookwater vir sowat 75 sekondes. Sodra dit begin dryf, is dit gaar. Skep uit in 'n bak yswater om die kookproses te stop. Dreineer en hou eenkant.
Om te keer dat die gaar gnocchi aanmekaar kleef, kan dit 'n bietjie olie oorkry of in 'n enkellaag op 'n skinkbord uitgepak en met kleefplastiek bedek word.
4 x 410 g blikkies heel geskilde tamaties
Soteer die uie en knoffel in die olie oor matige hitte tot deurskynend. Voeg die tamatiepasta by en kook deur.
Voeg die blikkies tamatie by en druk stukkend met 'n houtlepel terwyl dit kook.
Prut tot dit met die helfte afgekook het. Geur met sout en peper.
Voor opdiening: Verhit die gnocchi, frikkadelle en tamatiesous saam in 'n pan en skep ruim porsies in diep borde.
Strooi gekapte pietersielie oor.
Vark-en-salie-frikadelletjies met gnocchi.
Beignets is 'n soort poffertjie wat gemaak word met choux-deeg, dieselfde deeg wat vir roompoffertjies of eclairs gebruik word. Die deeg word in diepvet gebraai en bedek met versiersuiker. Die soet happie het 'n bros buitekant met 'n wolksagte binneste.
Kook die water, melk en botter saam. Roer die meel by en kook dit vir sowat 3 minute. Plaas die deeg in die bak van 'n menger en meng die deeg met die spaan-aanhegsel tot dit koud is. Klits die eiers een vir een by tot die deeg elasties en glad is.
Skep die deeg in 'n spuitsak en laat dit afkoel. Verhit die olie. Gebruik 'n skêr om stukkies deeg af te knip (so 6 cm lank) soos jy dit uit die spuitsak spuit. Braai dit vinnig terwyl jy dit aanhou omdraai met 'n gaatjieslepel. Die beignets moet baie vinnig na die oppervlakte te dryf, anders is die olie nie warm genoeg nie. Skep uit met 'n gaatjieslepel, dreineer 'n paar sekondes op kombuispapier en sif versiersuiker oor. Bedien warm.
Albei is wisselterme wat algemeen in Frankryk gebruik word en verwys gewoonlik na 'n kleiner, informele en onpretensieuse restaurant met redelike pryse.